FI Euroopan unionin virallinen lehti C 318/8

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu muutoshakemuksen julkaiseminen

2013/C 318/08

Tämä julkaiseminen antaa oikeuden vastustaa muutoshakemusta Euroopan parlamentin ja neuvoston asetuksen (EU) N:o 1151/2012 51 artiklassa tarkoitetulla tavalla (1).

MUUTOSHAKEMUS

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annettu

NEUVOSTON ASETUS (EY) N:o 510/2006 (2)

9 ARTIKLASSA TARKOITETTU MUUTOSHAKEMUS

”PECORINO SARDO”

EY-N:o: IT-PDO-0217-01127-04.07.2013

SMM ( ) SAN ( X )

1. Eritelmän kohta (kohdat), jota (joita) muutos koskee

—  Tuotteen nimi — ☒ Tuotteen kuvaus —  Maantieteellinen alue —  Alkuperätodisteet —  Tuotantomenetelmä —  Yhteys maantieteelliseen alkuperään — ☒ Merkinnät —  Kansalliset vaatimukset — ☒ Muuta (täsmennettävä)

2. Muutoksen (muutosten) tyyppi

— ☒ Yhtenäisen asiakirjan tai yhteenvedon muutos —  Rekisteröidyn SAN:n tai SMM:n eritelmän muutos, kun yhtenäistä asiakirjaa tai yhteenvetoa ei ole julkaistu —  Eritelmän muutos, joka ei edellytä julkaistun yhtenäisen asiakirjan muutosta (asetuksen (EY) N:o 510/2006 9 artiklan 3 kohta) —  Eritelmän väliaikainen muutos, joka johtuu viranomaisten asettamista pakollisista terveys- tai kasvinsuojelutoimista (asetuksen (EY) N:o 510/2006 9 artiklan 4 kohta)

3. Muutos (muutokset)

Tuotteen kuvaus

Vahvistetaan pitkään kypsytetyn raastetun Pecorino Sardo -juuston tekniset muuttujat. Lisäksi täsmennetään, että pitkään kypsytetty raastettu Pecorino Sardo -juusto on pakattava välittömästi.

Tämä muutos on osoittautunut tarpeelliseksi tuotteen laadun ja jäljitettävyyden takaamiseksi, koska voimassa olevan eritelmän teksti ”pitkään kypsytettyä Pecorino Sardo -juustoa voidaan käyttää pöytäjuustona tai raasteena” on liian yleisluonteinen.

Merkinnät

Vahvistetaan säännöt, jotka koskevat SAN-tunnuksen liittämistä yksityisiin tuotemerkkeihin.

Muutoshakemus perustuu vaatimukseen säädellä tehokkaammin suojatun alkuperänimityksen käyttöä yhdessä yksityisten tuotemerkkien kanssa vakiintuneen paikallisen hyvän kauppatavan mukaisesti.

Lisäksi eritelmään sisällytetään eräitä uusia tarjontamuotoja, kuten lastuina, hiutaleina, kuutioina, viipaleina jne. Haettu muutos liittyy toisaalta teknisen tiedon kehittymiseen ja toisaalta tarpeeseen vastata loppukuluttajien esittämiin uusiin vaatimuksiin, jotka muuttuvat yhä enemmän itsepalvelun ja valmiina kotiin vietävien tuotteiden suuntaan. Sen vuoksi nämä markkinoiden uudet, yhä moninaisemmat vaatimukset täyttävien tuotteiden tarjonta on ensisijaisen tärkeä menekin kasvun ja kilpailukyvyn kannalta.

Muuta

Eritelmän kohtien järjestystä on tarkistettu luettavuuden helpottamiseksi.

YHTENÄINEN ASIAKIRJA

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annettu

NEUVOSTON ASETUS (EY) N:o 510/2006 (3)

”PECORINO SARDO”

EY-N:o: IT-PDO-0217-01127-04.07.2013

SMM ( ) SAN ( X )

1. Nimi

”Pecorino Sardo”

2. Jäsenvaltio tau kolmas maa

Italia

3. Maataloustuotteen tai elintarvikkeen kuvaus

3.1 Tuotelaji

Luokka 1.3 – Juustot

3.2 Kuvaus 1 kohdassa nimetystä tuotteesta

Suojattu alkuperänimitys ”Pecorino Sardo” on yksinomaan mahdollisesti lämpökäsitellystä tai pastöroidusta lampaan täysmaidosta valmistettu puolikypsä juusto; sitä on olemassa kahta eri lajia: ”dolce” (mieto), jota kypsytetään lyhyen aikaa (20–60 päivää), ja ”maturo” (pitkään kypsytetty), jonka kypsytys kestää vähintään kaksi kuukautta. Juusto on tasapintaisen lieriön muotoinen, ja sen pohja on suora tai hieman kupera. Miedon Pecorino Sardo -juuston ominaisuudet ovat seuraavat:

— paino: 1–2,3 kg;

— korkeus: 8–10 cm;

— halkaisija: 15–18 cm;

— kuori: sileä, pehmeä, ohut, väriltään valkoinen tai vaalean oljenkeltainen;

— sisus: valkoinen, pehmeä ja joustava, tiivis tai sisältää paikoitellen pieniä koloja;

— maku: miedon aromaattinen tai hieman happamaan vivahtava;

— kuiva-aineen rasvapitoisuus: vähintään 40 %.

Mittojen ja painon vaihtelut riippuvat teknisistä tuotanto-olosuhteista ja kypsytysajasta.

Pitkään kypsytetyn Pecorino Sardo -juuston ominaisuudet ovat seuraavat:

— paino: 1,7–4 kg;

— korkeus: 10–13 cm;

— halkaisija: 15–22 cm;

— kuori: sileä, yhtenäinen, väriltään aluksi vaalean oljenkeltainen ja kypsytyksen jatkuessa pidempään ruskea;

— sisus: valkoinen, pehmeän joustava, kun tahkoja on kypsytetty vähemmän aikaa; kova tai toisinaan hieman rakeinen, kun tahkoja on kypsytetty pidempään, tiivis tai sisältää paikoitellen pieniä koloja, väri muuttuu kypsytyksen jatkuessa oljenkeltaiseksi;

— maku: miellyttävän pistävä;

— kuiva-aineen rasvapitoisuus: vähintään 35 %.

Mittojen ja painon vaihtelut riippuvat teknisistä tuotanto-olosuhteista ja kypsytysajasta.

Alkuperänimitys ”Pecorino Sardo” on ulotettu koskemaan myös alkuperänimityksen käyttöön oikeutetusta ja sellaiseksi varmennetusta pitkään kypsytetystä juustosta saadulle raasteelle. Tällöin alkuperänimitystä ”Pecorino Sardo” saa kuitenkin käyttää ainoastaan juustoraasteesta, joka vastaa seuraavia teknisiä muuttujia:

1. kuiva-aineen rasvapitoisuus: vähintään 35 %

2. kypsytysaika tuotantoalueella: vähintään 4 kuukautta

3. kosteuspitoisuus: enintään 42 %

4. lisäaineet: lainsäädännön mukaan

5. aistinvaraiset ominaisuudet: tuotantostandardien vaatimusten mukaan

6. kuoren paksuus: n. 6 mm

7. kuoren osuus: enintään 18 %.

Jos kuoren pinta on ennalta käsitelty eritelmän mukaisella suoja-aineella, se on puhdistettava ja hiottava asianmukaisesti käsittelyn jäämien ja jälkien poistamiseksi.

3.3 Raaka-aineet (ainoastaan jalostetut tuotteet)

Pecorino Sardo valmistetaan yksinomaan Sardinian alueella tuotetusta lampaan täysmaidosta, joka voidaan lämpökäsitellä tai pastöroida.

3.4 Rehu (ainoastaan eläinperäiset tuotteet)

Lampaiden ravinto perustuu suurimmaksi osaksi laiduntamiseen luonnonniityillä ja nurmilaitumilla, minkä lisäksi voidaan käyttää rehutiivisteitä.

3.5 Erityiset tuotantovaiheet, joiden on tapahduttava yksilöidyllä maantieteellisellä alueella

Koko tuotantoprosessin (lampaiden kasvatus ja maidontuotanto, lämpökäsittely, juoksutus, keittäminen puolikypsäksi, juustomassan asettaminen muotteihin, valutus ja/tai puristaminen, suolaus ja kypsytys) on tapahduttava 4 kohdassa yksilöidyllä alueella.

3.6 Viipaloimista, raastamista, pakkaamista jne. koskevat erityiset säännöt

—

3.7 Merkintöjä koskevat erityiset säännöt

Jäljitettävyyden ja valvonnan varmistamiseksi tuotantolaitos leimaa SAN-suojattuihin juustotahkoihin lähtemättömällä elintarvikekäyttöön soveltuvalla musteella tuotteen tunnuksen, kun juustot poistetaan tuotantoalueen varastoista.

Varastosta poistettaessa tehtävä leima:

Ottaen huomioon tuotteen erityispiirteet ja eri käsittelyvaiheet, on mahdollista, ettei kyseinen leima enää ole näkyvissä varastosta poistamisen jälkeen. Siinä tapauksessa jäljitettävyys varmistetaan etiketillä.

Kulutukseen saatettaessa kaikki SAN-suojatut Pecorino Sardo -juustotahkot on yksilöitävä päällysmerkintöjen ulkorenkaalla.

Juustojen tunnistaminen varmennetaan ulkorenkaaseen kiinnitettävällä tarralla. Merkin lisäksi ulkorenkaaseen lisätään juustotyypin mukaan mainita ”Dolce” tai ”Maturo”, ja siinä ilmoitetaan myös nimityksen rekisteröintiä koskevat viitetiedot, jotka kaikki merkitään myös etikettiin, sekä juuston yksiselitteisen tunnistamisen mahdollistava aakkosnumeerinen koodi.

Etiketeissä ja kaupan pidettävissä tai kulutukseen saatettavissa pakkauksissa on sallittua liittää suojattuun alkuperänimitykseen viittaus toiminimeen tai yksityiseen tuotemerkkiin vakiintuneen paikallisen hyvän kauppatavan mukaisesti, edellyttäen että nämä maininnat eivät ole luonteeltaan mainostavia tai omiaan johtamaan kuluttajaa harhaan. Muut luonnehdinnat, joita ei erikseen mainita eritelmässä, ovat sitä vastoin kiellettyjä.

Ehdottomasti tuotantoalueella valmiiksi kypsytetty SAN-suojattu Pecorino Sardo voidaan pakata joko kokonaisena tai paloina, kuutioina, viipaleina, lastuina, hiutaleina jne. sekä raasteena. Tällaisten tarjontamuotojen tapauksessa etiketin ulkorenkaaseen painettuun merkkiin on liitettävä edellä mainittu tunnistekoodi sekä juustotyypin mukaan maininta ”Dolce” tai ”Maturo”, ja siinä ilmoitetaan myös nimityksen rekisteröintiä koskevat viitetiedot. Muiden tarjontamuotojen osalta koodi on merkittävä yksityiskohtaisten määräysten mukaisesti. Tuotteen esipakkaaminen sallitaan, kun se tapahtuu valvotusti ja välittömästi myyntipisteessä.

4. Maantieteellisen alueen tarkka rajaus

Alue, jolta maito on peräisin ja jolla SAN-suojattu Pecorino Sardo tuotetaan ja kypsytetään, käsittää koko Sardinian autonomisen alueen.

5. Yhteys maantieteelliseen alueeseen

5.1 Maantieteellisen alueen erityisyys

Sardinia on paitsi pinta-alaltaan ja asukasluvultaan Välimeren toiseksi suurin saari erittäin vaihtelevan luonnonympäristönsä ja inhimillisten tekijöidensä ansiosta myös tavallaan kokonainen maanosa pienoiskoossa.

Saaren erityisyys johtuu ennen muuta seuraavista tekijöistä:

1. ympäristön ja ilmaston erityispiirteet;

2. syvään juurtunut ikivanha maanviljely- ja karjanhoitokulttuuri.

Ympäristön ja ilmaston osalta monet muualta Italiasta kadonneet luonnon erityispiirteet, kuten asumattomat rannikot, vuoret, metsät, harvinaiset eläinlajit ja kotoperäiset kasvit, ovat säilyneet Sardiniassa. Tyypillinen Välimeren ilmasto on talvisin lauhkea ja kesäisin kuuma. Sateet ovat yleisempiä saaren pohjoisosassa ja länsirinteillä, ja aurinkoisia päiviä on yhteensä 200–230 vuodessa. Ilmastoon vaikuttavat paljon myös meri ja läpi vuoden säännöllisesti voimakkaina puhaltavat tuulet. Metsät peittävät alueesta noin 18 %, ja niiden kasvillisuudelle on ominaista etenkin rautatammen ja nukkatammen runsas esiintyminen. Rannikolla ja keski- ja itäosissa kasvaa erityisesti katajaa ja villioliivipuita. Saaren muissa osissa on laajoja mastiksipistaasi-, kistus- ja mansikkapensaspensaikkojen ja muiden saarelle luonteenomaisten luonnonvaraisten kasvilajien peittämiä alueita.

Kulttuuriperinteen osalta nuraghisen kulttuurin ajoista lähtien lampaankasvatus oli suurelle osalle saaren väestöä tärkein – jollei jopa ainoa – toimeentulon lähde, ja maanviljely ja karjanhoito yhdessä lampaanmaidon jalostuksen kanssa on vielä tänäänkin yksi tärkeimmistä elinkeinoelämän aloista niin työllisyyden, liikevaihdon kuin alueen sosioekonomisen rakenteenkin kannalta.

5.2 Tuotteen erityisyys

Tuotteen erityisyys johtuu seuraavista tekijöistä:

1. kuori: sileä, pehmeä, väriltään aluksi vaalean oljenkeltainen ja kypsytyksen jatkuessa pidempään ruskea;

2. sisus: valkoinen, pehmeän joustava, kun tahkoja on kypsytetty vähemmän aikaa; kova tai toisinaan hieman rakeinen, kun tahkoja on kypsytetty pidempään, tiivis tai sisältää paikoitellen pieniä koloja, väri muuttuu kypsytyksen jatkuessa oljenkeltaiseksi;

3. maku: aluksi miedon aromaattinen, pidempään kypsytetyllä juustolla miellyttävän pistävä.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM)

SAN-suojatun Pecorino Sardo -juuston 5.2 kohdassa kuvatut erityisominaisuudet johtuvat alkuperäalueen luonnollisten ja inhimillisten tekijöiden yhteisvaikutuksesta.

Luonnollisten tekijöiden osalta 5.1 kohdassa kuvattujen erityisten ympäristö- ja ilmasto-olojen ansiosta Pecorino Sardo -juuston alkuperäalue soveltuu erinomaisesti luonnonlaiduntamiseen, ja monipuolisen pensaskasvillisuuden peittämät luonnonniityt tarjoavat runsaasti ravintoa saaren lammaskarjalle ja antavat juuston valmistukseen käytettävälle maidolle aivan erityiset laatuominaisuudet.

Inhimillisten tekijöiden osalta on syytä korostaa etenkin lampaanmaidon jalostuksessa toimivien juustomestareiden kiistämätöntä taitoa ja osaamista. He osaavat yhdistää erinomaisella tavalla ikivanhan perinteen tuoman kokemuksen ja nykyaikaisen teknisen tietämyksen, minkä ansiosta ovat syntyneet Pecorino Sardo -juuston aistinvaraiset ominaisuudet.

Eritelmän julkaisutiedot

(Asetuksen (EY) N:o 510/2006 (4) 5 artiklan 7 kohta)

Italian hallitus on aloittanut kansallisen vastaväitemenettelyn julkaisemalla 15.4.2013Italian tasavallan virallisen lehden numerossa 88 ehdotuksen suojatun alkuperänimityksen ”Pecorino Sardo” eritelmän muuttamiseksi.

Eritelmän konsolidoitu teksti on saatavissa internetosoitteessa:

http://www.politicheagricole.it/flex/cm/pages/ServeBLOB.php/L/IT/IDPagina/3335

tai menemällä suoraan maatalous-, elintarvike- ja metsätalousministeriön kotisivulle (http://www.politicheagricole.it), valitsemalla ensin ”Qualità e sicurezza” (ylhäällä oikealla) ja sen jälkeen ”Disciplinari di Produzione all’esame dell’UE”.

(1) EUVL L 343, 14.12.2012, s. 1.

(2) EUVL L 93, 31.3.2006, s. 12. Korvattu asetuksella (EU) N:o 1151/2012.

(3) Korvattu asetuksella (EU) N:o 1151/2012.

(4) Katso alaviite 3.